ดอกเบี้ยเบี้ยวธปท.ไล่ดูดเงินเฉียดล้านล้าน
ธปท.ดูดซับสภาพคล่องเดือน ม.ค. 1.2 แสนล้านบาท จากเดือน ธ.ค. ที่ดูดไปมหาศาล 8.49 แสนล้านบาท ให้เหมาะสมกับดอกเบี้ยนโยบายที่ 3.25%
3 ม.ค. 2555

ธปท.ดูดซับสภาพคล่องเดือน ม.ค. 1.2 แสนล้านบาท จากเดือน ธ.ค. ที่ดูดไปมหาศาล 8.49 แสนล้านบาท ให้เหมาะสมกับดอกเบี้ยนโยบายที่ 3.25% 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ประกาศแผนการออกพันธบัตรธนาคารแห่งประเทศไทย อายุไม่เกิน 15 วัน ในเดือน ม.ค. 2555 โดยจะเปิดประมูลพันธบัตร รุ่น พ. 1/14/55 ในวันที่ 6 ม.ค.นี้ วงเงิน 1.2 แสนล้านบาท อายุ 14 วัน ครบกำหนดชำระ 24 ม.ค. 2555 เพื่อดูดซับสภาพคล่องให้เหมาะสมกับการดำเนินนโยบายดอกเบี้ย ซึ่งปัจจุบันอยู่ที่ 3.25% 
ทั้งนี้ ธปท.ได้ดูดซับสภาพคล่องส่วนเกินในระบบการเงินมาต่อเนื่อง แม้แต่ในเดือน ธ.ค. 2554 หลังคณะกรรมการนโยบายการเงิน (กนง.) มีมติลดอัตราดอกเบี้ยนโยบายลงครั้งแรก 0.25% จาก 3.5% เหลือ 3.25% ในวันที่ 30 พ.ย. 2554 เพื่อให้มาตรการดอกเบี้ยฟื้นฟูเศรษฐกิจหลังน้ำลด ซึ่งตามหลักการที่ควรจะเป็น ธปท.ควรปล่อยให้สภาพคล่องในระบบมีมากขึ้น เพื่อช่วยให้ดอกเบี้ยในตลาดการเงินต่ำลงตามทิศทางดอกเบี้ยนโยบายที่ปรับลดลง แต่ในเดือน ธ.ค.ที่ผ่านมาเดือนเดียวได้ออกพันธบัตรมาดูดซับสภาพคล่อง 8.49 แสนล้านบาท
พันธบัตรที่ ธปท.ออกมาดูดซับสภาพคล่องตลอดเดือน ธ.ค. 2554 มีอายุไม่เกิน 15 วัน ถึง 5.25 แสนล้านบาท อายุมากกว่า 15 วันจนถึง 3 ปี 3.24 แสนล้านบาท